Kelemen Hunor: Klaus Iohannis poate fi bătut de Dacian Cioloș, dar în acest caz ”suntem într-un mare necaz”

Liderul UDMR, Kelemen Hunor, a declarat, joi, că la alegerile prezidențiale programate pentru sfârșitul anului se poate spune sigur că actualul președinte, Klaus Iohannis, va intra în turul doi, iar în această situație va câștiga un al doilea mandat. Klaus Iohannis poate fi bătut de Dacian Cioloș, dar în acest caz “suntem într-un mare necaz” a mai spus liderul UDMR, citat de publicația Maszol.

Cu privire la alegerile europarlamentare, Kelemen a arătat că UE s-ar putea schimba în urma scrutinului din primăvară, pentru că există un euroscepticism puternic. Potrivit președintelui UDMR nu există o problemă cu UE, ci cu cei care o conduc.

În același timp, Kelemen este convins că niciun stat membru al uniunii nu ar rezista singur în competiția globală, astfel că singura posibilitate este ca un UE reformat să rămână în competiție cu SUA, China și Rusia.

În opinia lui Kelemen, PPE are șanse să obțină cele mai multe voturi, iar în interiorul PPE, după Germania, grupul maghiar din Bazinul Carpatic va fi cel mai puternic iar UDMR dorește să întărească acest grup maghiar cu cele două mandate.

În ce privește politica internă, liderul UDMR a atacat opoziția. Kelemen Hunor a declarat că a existat o voință puternică a actualei opoziții să izoleze UDMR.

Degeaba a încercat UDMR să poarte un dialog cu PNL, a adăugat liderul Uniunii, că opoziția au atacat la CCR orice lege în care a apărut exprimarea: maghiar, drepturi lingvistice sau utilizarea limbii materne.

Prin aceste fapte, opoziția a lăsat senzația că atacă UDMR, dar în realitate au afectat negativ comunitatea maghiară – a declarat Kelemen, care a arătat, că dacă opoziția dorește într-adevăr să schimbe actualul guvern, atunci trebuie să prezinte o alternativă: un prim-ministru, miniștrii, program de guvernare.

El a adăugat că opoziția nu a făcut acest lucru pentru că este evident că nu dorește să guverneze, ci așteaptă alegerile din 2020, sperând că starea generală a oamenilor va fi mai proastă și îi vor vota pe ei.

Kelemen Hunor, președintele UDMR, a făcut aceste declarații joi, 17 ianuarie, fiind prezent la ședința Consiliul Reprezentanților UDMR a organizației teritoriale Trei Scaune – Covasna, în care s-au desemnat delegații organizației teritoriale la Congresul UDMR din 22-24 februarie 2019.

(Sursa: Adaptare după un articol publicat pe maszol.ro)

Sursa Foto: Facebook